จ่อเพิ่มเป้ากำไรบจ.
นักวิเคราะห์เห็นครึ่งปีนี้ดีเกินคาด สผ.เปิดขายหุ้นกู้ดอลล์4.152%
18 ส.ค. 2554

นักวิเคราะห์เห็นครึ่งปีนี้ดีเกินคาด สผ.เปิดขายหุ้นกู้ดอลล์4.152%
น.ส.จิตรา อมรธรรม ผู้ช่วยกรรมการผู้จัดการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ขณะนี้บริษัทจดทะเบียน (บจ.) ทยอยประกาศผลการดำเนินงานงวดไตรมาส 2 และครึ่งแรกของปีนี้ออกมา ส่วนใหญ่มีกำไรดีกว่าที่คาด 
ดังนั้น นักวิเคราะห์จะต้องทบทวนประมาณการผลประกอบการของปีนี้ และน่าจะมีการปรับเป้าหมายของราคาหุ้น ส่งผลต่อเนื่องถึงแนวโน้มดัชนีหุ้นมีโอกาสปรับตัวขึ้น หากในช่วงครึ่งปีหลังไม่มีเหตุการณ์หรือปัจจัยลบที่คาดไม่ถึงเกิดขึ้น 
ทั้งนี้ น.ส.จิตรา ได้ยกตัวอย่างบริษัท น้ำประปาไทย (TTW) ว่า มีกำไรออกมาดีกว่าที่คาด และให้อัตราผลตอบแทนเงินปันผลระหว่างกาลสูงถึง 3% นอกจากนี้รายได้ยังมีความหลากหลาย และมีแผนจะลงทุนอีกหลายโครงการ แต่น่าประหลาดใจที่ราคาหุ้นกลับนิ่งอยู่แถว 5 บาท ซึ่งฟินันเซียฯ ให้ราคาถึง 6 บาท 
 บริษัท น้ำประปาไทย มีมติให้จ่ายเงินปันผลระหว่างกาลในอัตราหุ้นละ 0.15 บาท ให้แก่ผู้ถือหุ้นที่มีชื่อในทะเบียนวันที่ 17 ส.ค. และกำหนดจ่ายเงินวันที่ 27 ส.ค. 2553 ภายหลังบริษัทมีกำไรสุทธิจำนวน 1,057.48 ล้านบาท คิดเป็นกำไรหุ้นละ 0.27 บาท ในช่วงครึ่งแรกปีนี้ เพิ่มขึ้นถึง 50.24% เทียบกับระยะเดียวกันปีก่อน ขณะที่ไตรมาส 2 กำไรสุทธิ 540.81 ล้านบาท หรือ 0.14 บาทต่อหุ้น เติบโต 35.85% 
นักวิเคราะห์บริษัทหลักทรัพย์ทรีนีตี้ แนะนำ “ซื้อ” ด้วยราคาเป้าหมาย 5.60 บาท หลังรายงานกำไรสุทธิในไตรมาส 2 ดีกว่านักวิเคราะห์ส่วนใหญ่คาดไว้ที่ 530 ล้านบาท โดยคาดว่าจะจ่ายเงินปันผลครึ่งปีหลังอีกหุ้นละ 0.20 บาท ให้อัตราผลตอบแทน 7%
นายธีรพงศ์ จันศิริ ประธานกรรมการ บริหาร บริษัท ไทยยูเนี่ยน โฟรเซ่น โปรดักส์ (TUF) เปิดเผยว่า ในช่วง 6 เดือนแรกปีนี้บริษัทมีกำไรสุทธิ 1,704 ล้านบาท กำไรต่อหุ้น 1.93 บาท เพิ่มขึ้น 6% เมื่อเทียบกับช่วงเดียวกันปีก่อน โดยมีรายได้ในรูปเงินเหรียญสหรัฐจำนวน 1,026 ล้านเหรียญสหรัฐ เพิ่มขึ้น 3% ส่วนรายได้จากการขายในรูปเงินบาทเท่ากับ 33,421 ล้านบาท ลดลง 4% เพราะเงินบาทแข็งค่า สำหรับไตรมาส 2 นี้มีกำไรเท่ากับ 873 ล้านบาท ลดลง 9% เมื่อเทียบกับไตรมาส 2 ของปี 2552 แต่เพิ่มขึ้นมากกว่า 5% จากไตรมาสแรกที่มีกำไรสุทธิ 831 ล้านบาท
นายธีรพงศ์ กล่าวถึงการซื้อกิจการของบริษัท MW Brands Holdings SAS ว่า มีโอกาสสูงที่บริษัทจะสามารถทำยอดขายทะลุเป้าที่ตั้งไว้ 3,000 ล้านเหรียญสหรัฐ ก่อนปี 2555 
รายงานข่าวจากบริษัท ปตท.สำรวจและผลิตปิโตรเลียม (PTTEP) เปิดเผยว่า บริษัทย่อยชื่อ พีทีทีอีพี ออสเตรเลีย อินเตอร์เนชั่นแนล ไฟแนนซ์ ได้ยื่นแบบแสดงรายการข้อมูล (ไฟลิง) เพื่อเสนอขายหุ้นกู้ในรูปเงินเหรียญสหรัฐจำนวน 2 หมื่นหน่วย พาร์หน่วยละ 1 หมื่นเหรียญสหรัฐ หรือคิดเป็นเงิน 200 ล้านเหรียญสหรัฐ (ราว 6,400 ล้านบาท) โดยหุ้นกู้มีอายุ 5 ปี ดอกเบี้ยในอัตรา 4.152% ต่อปี กำหนดเปิดขายในวันที่ 4 ส.ค.นี้เพียงวันเดียว
นางองค์อร อาภากร ณ อยุธยา ผู้ช่วยผู้จัดการใหญ่ ธนาคารไทยพาณิชย์ กล่าวว่า จะมุ่งขายหุ้นของบริษัทเงินทุนสินอุตสาห กรรม (SICCO) เป็นหลัก โดยธนาคารไม่มีนโยบายที่จะแยกขายระหว่าง บริษัทเงินทุนสินอุตสาหกรรมกับ บล.ซิกโก้ (SSEC)
อย่างไรก็ดี หน้าที่ในการขาย บล.ซิกโก้ จะขึ้นอยู่กับนโยบายของ SICCO และธนาคารไม่เข้าไปเกี่ยวข้อง
“ธนาคารถือว่า บง.สินอุตสาหกรรมซึ่งเปรียบเหมือนลูก ขณะที่ บล.ซิกโก้ เหมือนหลาน ดังนั้นเป็นเรื่องลูกต้องจัดการหลานเอง เราดูแลแค่ลูกเท่านั้น” นางองค์อร กล่าว
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย กล่าวว่า ตลาดหลักทรัพย์อยู่ระหว่างการหารือกับธนาคารแห่งประเทศไทย (ธปท.) เพื่อจะขอให้ตลาดอนุพันธ์ (TFEX) นำอัตราแลกเปลี่ยน 3 สกุลหลัก คือ เงินเหรียญสหรัฐ เงินเยน และเงินยูโร มาเป็นสินค้าอ้างอิงในสัญญาซื้อขายล่วงหน้าเร็วกว่าแผนเดิมในปี 2555
สำหรับสินค้าใหม่ในตลาดอนุพันธ์ต่อจากมินิโกลด์ฟิวเจอร์สนั้น จะมีอัตราดอกเบี้ย 2 รุ่น อ้างอิงพันธบัตรรัฐบาลอายุ 5 ปี และดอกเบี้ยระยะสั้น 6 เดือน (THBFIK) ซึ่งจะเปิดให้ซื้อขายในวันที่ 18 ต.ค.นี้ และยังจะมีเงินแท่งด้วย